NARIADENIE RADY (ES) č. 1151/2007
z 26. septembra 2007,
ktorým sa otvárajú autonómne a prechodné colné kvóty Spoločenstva na dovoz určitých poľnohospodárskych výrobkov s pôvodom vo Švajčiarsku
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 133,
so zreteľom na návrh Komisie,
keďže:
(1)
Po pristúpení Bulharska a Rumunska k Európskej únii by sa mali zachovať existujúce preferenčné obchodné toky v poľnohospodárstve, poskytnuté v bilaterálnych dohodách medzi Švajčiarskom a týmito dvoma členskými štátmi. Spoločenstvo a Švajčiarsko sa dohodli na úprave colných koncesií v rámci Dohody medzi Európskym spoločenstvom a Švajčiarskou konfederáciou o obchode s poľnohospodárskymi výrobkami (1) (ďalej len „dohoda“), ktorá nadobudla platnosť 1. júna 2002. Súčasťou úpravy týchto koncesií by malo byť otvorenie nových colných kvót Spoločenstva na dovoz jahôd (číselný znak KN 0810 10 00), mangoldu (repa zeleninová) a artičoky bodliakovej (číselný znak KN 0709 90 20) s pôvodom vo Švajčiarsku.
(2)
Prijatie bilaterálnych postupov na úpravu koncesií uvedených v prílohách 1 a 2 k tejto dohode si vyžiada určitý čas. Aby bolo umožnené čerpanie kvót, je vhodné otvoriť tieto colné kvóty na autonómnom a prechodnom základe, až kým nenadobudnú účinnosť príslušné úpravy.
(3)
Nariadenie Komisie (EHS) č. 2454/93 z 2. júla 1993, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex Spoločenstva (2), ustanovuje systém riadenia colných kvót. Colné kvóty otvorené týmto nariadením by mala spravovať Komisia a členské štáty v súlade s týmto systémom.
(4)
Pravidlá o pôvode ustanovené v článku 4 dohody by sa mali uplatňovať,
PRIJALA TOTO NARIADENIE:
Článok 1
1. Týmto sa na obdobie od 1. januára do 31. decembra na autonómnom a prechodnom základe ročne otvára kvóta Spoločenstva oslobodená od cla na výrobky spadajúce pod číselný znak KN 0810 10 00 s pôvodom vo Švajčiarsku.
Poradové číslo kvóty je 09.0948. Ročný objem je 200 ton čistej hmotnosti.
2. Týmto sa na obdobie od 1. januára do 31. decembra na autonómnom a prechodnom základe ročne otvára kvóta Spoločenstva oslobodená od cla na výrobky spadajúce pod číselný znak KN 0709 90 20 s pôvodom vo Švajčiarsku.
Poradové číslo kvóty je 09.0950. Ročný objem je 300 ton čistej hmotnosti.
3. Na rok 2007 sa colné kvóty ustanovené v odsekoch 1 a 2 otvárajú na obdobie od 1. septembra do 31. decembra pre celý ročný objem ustanovený v odsekoch 1 a 2.
4. Lehota platnosti colných kvót ustanovených v odsekoch 1 a 2 uplynie 31. decembra 2009.
5. Pravidlá o pôvode výrobkov ustanovené v článku 4 Dohody medzi Európskym spoločenstvom a Švajčiarskou konfederáciou o obchode s poľnohospodárskymi výrobkami sa uplatňujú na výrobky uvedené v odsekoch 1 a 2 tohto článku.
Článok 2
Colné kvóty ustanovené v článku 1 spravuje Komisia v súlade s článkami 308a, 308b a 308c nariadenia (EHS) č. 2454/93.
Článok 3
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa od 1. septembra 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 26. septembra 2007